Farebná predpoveď trendov, ktoré v tomto roku najviac fičia, naznačuje, že prím bude hrať zelená. Predovšetkým svieža zelená, odkazujúca na prvé jarné kvietky, ktoré vyklíčia zo zeme. Ale aj sýta zelená, vyjadrujúca šťavnatosť krásnych listov izbových rastlín. A tiež rôzne odtiene zelenej ako zdravé listy kelu, hlúbiky brokolice či šťavnaté lístky šalátu.
Ako však dostať túto trendovú farbu do domácnosti, v ktorej sa zeleni z rôznych príčin nedarí? Hľadali sme možnosti, ako mať doma aspoň ilúziu zelenej uvoľnenosti. Prvá možnosť, ktorá napadne každému: zaujímavé zelené listy zarámovať a peknými obrázkami si vyzdobiť jarnú domácnosť. Ďalšou možnosťou, ako do domácnosti dostať zeleň raz a navždy, je natrieť niektorú zo stien na zeleno, alebo si vybrať nejakú peknú zelenú tapetu.
V domácnostiach, kde je naozaj problém s pravidelnou zálievkou, je ideálne florálne motívy si napríklad nakresliť na stenu. Alebo rôzne listy zarámovať a vystaviť ich ako prírodné umelecké dielka. Tak či onak, v galérii článku nájdete množstvo inšpiratívnych ukážok, ako môže zelená domácnosť - hoci iba na papieri - vyzerať.